După viitura formată sâmbătă în urma ploilor torențiale în partea de sud a județului, tinerii de la Club Alba Off Road, au fost printre primii care au urcat pe Valea Sebeșului, până la Răchita să vadă care e situația.



”Am tras o tură de recunoaștere pe la Loman – Strungari – Pianu de sus. Foarte ciudat ce s-a întamplat pe acolo… s-au format văi de pe munte, din 100 în 100 m… cu bolovani, lemne etc… peste drum, în vale. Zici că a turnat cineva apă cu galeata pe un munte de jucărie…”.

Impresionați de dezastrul din sat, de suferința și necazul oamenilor, tinerii s-au organizat și au făcut câteva drumuri la Răchita, să fie alături atât cât le stă în putință de oamenii care au rămas fără agoniseala de-o viață. Au dus mâncare de la cantina Casei de copii din Petrești, a luat de la Crucea Rosie ajutoare și le-au dus pe un drumul ocolitor și au ajutat câteva familii să își ducă bagajele și ce au reușit să salveze din casă, la drum.

”Am fost duminică și marți. Noi n-am făcut foarte multe. Am făcut câteva transporturi de mâncare din Petrești și de la Crucea Roșie. Munca grea era a pompierilor și a voluntarilor care scoteau nămolul din case, a celor cu utilaje care curățau albia și refaceau drumul. Ne organizăm și mai mergem”, au spus ei, modești din fire.